
Veronika kendője, a Torinoi lepel, törlőkendő, pólya.

Veronika kendője egy olyan Ereklye, amellyel megtörölte Jézus arcát a keresztúton. Egy egyszerű kendő, mely egy érintés által „szentté” változott, szakrális kincs lett. A Torinoi lepel Jézus testének a képmása, egy 4 méter hosszú lenvászon. A Megváltó testét rejtette, mely lenyomatként megőrizte vonásait. A leplet emberi, a lenyomatot mégsem emberi kéz alkotta, nem volt rá befolyással.
Minden textíliának, kendőnek jelentése van a környezetünkben, funkcióval ellátott. Lehet a feladata a dekorativitás, az elrejtés, a tisztítás, védelem. Amit viselünk, az takarja testünket, mára pedig már külön iparág alakult ki a témában: a divat. Innentől kezdve a textília elveszti hasznos funkcióját, és a szépre törekszik.
A keresztény ábrázolásokon Máriát a mai napig kék öltözetben ábrázolják: a kék a védelem színe, és ezt az ábrázolások kezdete óta tudjuk, mert hozzá csatoljuk ezt a jelentést. Ezzel Mária ruházata szimbólummá válik. Pontosan ugyanúgy, mint a menyasszony fehér ruhája, mely a szűziességét szimbolizálja.
Mivel a leplek, textília ilyen széleskörű, és sokféleképpen értelmezhető, érdemesnek találtam arra, hogy mélyebbre ássak a témában, és festői eszközökkel próbáljam megoldani a „problémát”.



